Poštovane dame i gospodo, dragi gosti, cijenjeni uzvanici, drage Novigrađanke i Novigrađani

*Egregi signore e signori, distinti ospiti, care e cari Cittanovesi...*

Izuzetna mi je čast i zadovoljstvo što vas mogu pozdraviti i zaželjeti vam srdačnu dobrodošlicu na ovu za nas važnu i svečanu prigodu. Pozdravljam Vas naravno u svoje osobno ime, te kao predsjednica Gradskog vijeća u ime svih kolegica i kolega gradskih vijećnika. Za nama je točno godinu dana od kada smo se sreli na ovome istome mjestu, u ovoj istoj prigodi, a - ono što me posebno veseli - u isto tako velikom broju, uz toliki odaziv naših sugrađanki i sugrađana, naravno i uvaženih gostiju.

Za nekoliko trenutaka od gospodina gradnačelnika čut ćemo, u okviru uobičajenog prigodnog referata, što se sve važnoga učinilo ili dogodilo na području našega grada u tih proteklih godinu dana. A čut ćemo – vjerujem - kako je učinjeno zaista mnogo!

I u proteklih godinu dana, na cijelom području našega grada, realizirano je niz manjih ili većih, no svakako potrebnih komunalnih i drugih projekata i investicija.

*Quasi ogni parte della nostra città è stata integrata con nuovi contenuti mancanti o è stato migliorato lo standard dell’infrastruttura, sia comunale che altra. Quello che mi rende felice, e che reputo essere una cosa fondamentale, è che non sono stati trascurati i segmenti quali la comunità e quello sociale, estremamente importante nel contesto della pubblica amministrazione. Ovviamente sono importantissimi i chilometri di asfalto e di marciapiedi, la nuova illuminazione e i nuovi metri o chilometri di tubi per le acque meteoriche o di depurazione. Ma in tutto questo, però, è l’uomo ad essere fondamentale, i più importanti sono i nostri concittadini di tutte le età e di tutte le categorie, dai bambini ai pensionati, dagli studenti agli atleti, dai socialmente disagiati agli imprenditori di successo.*

U svemu tome ipak je najvažniji čovjek! Najvažniji su ljudi! Svi uzrasti i sve kategorije naših sugrađanki i sugrađana, od djece do umirovljenika, od učenika do sportaša, od socijalno potrebitih, do uspješnih gospodarstvenika. Svi oni zaslužuju našu pažnju, naše raumijevanje, pomoć i potporu.

Usuđujem se reći da ova gradska administracija, koja trenutno upravlja našim gradom, po tom pitanju čini uistinu velike napore, usuđujem se reći kako to daje i vidljive rezultate, pa smo - unatoč nimalo lakim vremenim i uvjetima - i u proteklih godinu dana učinili sve ono što je u našoj moći da društveni i socijalni standard naših sugrađanki i sugrađana zadržimo na razini prethodnih godina, a gdjegod smo mogli i unaprijedili smo ga.

Naravno, svjesni smo da nikada ne treba stati, da uvijek može bolje i više, i na taj ćemo način razmišljati i djelovati i ubuduće. Moram međutim, i s ove pozicije i u ovoj prigodi, istaknuti, kako bi nam kao lokalnoj upravi, odnosno gradskoj administraciji, taj put bio puno lakši i perspektivniji, kada bi u svom radu imali veće i više ingerencije, veće ovlasti, ali i obaveze i odgovornosti, od kojih ne bježimo. Ukratko, vjerujem kako će se samnom složiti gotovo svi ovdje prisutni kolege i kolegice iz drugih gradova i općina, kao i županija, da živimo u pretjerano centraliziranoj državi, koja – otvoreno to treba reći - guši i sputava lokalnu i regionalnu razinu, umjesto da joj bude sasvim logičan partner i „vjetar u leđa“. U tom svijetlu svi mi gledamo i predstojeće parlamentarne izbore, koje ovdje spominjem samo u kontekstu nade („a nada zadnja umire“) da će - koja god opcija preuzme upravljanje državom i državnim aparatom - biti svjesna potrebe intezivne decentralizacije, te spuštanja ovlasti, ali ponovit ću: obaveza i odgovornosti, na regionalnu, odnosno lokalnu razinu.

Jer - vjerujem da ćete se samnom složiti - tko bolje poznaje potrebe i probleme neke sredine, ali i načine i resurse kojima će se te potrebe ostvariti, a problemi rješiti, od ljudi koji i sami u toj sredini žive.

No, da ne bi ispalo kako u svom radu tražimo bilo kakav alibi ili „vanjskoga krivca“, želim isto tako naglasiti kako smo svjesni da velika odgovornost za uspješan ili neuspješan rad, leži prvenstveno na nama samima. Bez stručnosti, kompetentnosti, osjećaja odgovornosti, i niza drugih odlika nužnih za upravljanje nekom lokalnom zajednicom, ne može i neće biti rezultat. Neovisno o nekim drugim - da li unutarnjim ili vanjskim faktorima.

Pored navedenih odlika, ono što ja osobno smatram izuzetno važnim za svaku sredinu koja želi biti uspješna i prosperitetna, jest – njezino zajedništvo. Zajedništvo na svim razinama, u svim segmentima, u svim prilikama. Zajedništvo koje će rezultirati dobrim i pozitvnim stvarima za naš grad i naše sugrađane. Usuđujem se reći, a to me posebno veseli, da se mi u Novigradu baš time možemo pohvaliti.

Drago mi je primjerice zbog razine zajedništva kojeg ostvarujemo i pokazujemo u Gradskome vijeću, gdje se najveća većina odluka važnih za naš grad i naše sugrađane donosi jednoglasno. Iskoristila bih zato i ovu prigodu, te još jednom zahvalila kolegicama i kolegama gradskim vijećnicima, kako onima iz pozicije tako i opozicije, na odgovornosti koju i na taj način pokazuju.

Postoje naravno i mnoge druge druge razine i primjeri zajedništva, koje mi Novigrađani iskazujemo i na koje smo ponosni. Jedna od njih svakako je i ova večerašnja prigoda, svečana i službena, ali otvorena i već godinama više no dobro posjećena od strane mnogih naših sugrađanki i sugrađana.

Moram priznati - s neskrivenim emocijama - kako mi je svake godine zbog toga, zbog ove dupkom ispunjene dvorane, puno srce! Presretna sam kada vidim toliko svojih sugrađanki i sugrađana na ovome mjestu, sugrađanki i sugrađana koji su i svojim odazivom na ovu svečanu prigodu došli pokazati koliko cijene i vole svoj grad. Ponosna sam što živim u društvu takvih sugrađanki i sugrađana, ponosna sam i sretna što živim u takvom gradu!

Na samome kraju iskoristit ću prigodu i unaprijed čestitati ovogodišnjim laureatima, koji su također - svojim radom i rezultatima - pokazali kako se cijeni i voli grad u kojem se živi, radi, ili koji vam je širom otvorio svoja vrata.

Sretan je grad koji ima takve žitelje i takve prijatelje! Sretni smo mi koji u tom gradu živimo!

Hvala Vam na pažnji!